Musiyum Sumpah Pemuda punika satunggaling musiyum ingkang dipunyasa kanthi idé saking para rawuh wonten ing Konggrès Pemuda ingkang kaping kalih. Para rawuh ing Konggrès Pemuda ingkang kaping kalih punika gadhah panemu bilih aji-aji persatuan ingkang dipunrintis génerasi 28 kedah dipunwarisaken kanggé génerasi ingkang langkung enem. Pramila nalika tanggal 15 Oktober 1968, Prof. Mr. Soenario ngintun serat kanggé Gubernur DKI Jakarta ingkang namanipun Ali Sadikin kanggé nyuwun kawigatèn tumrap Gedhung Kramat 106 supados aji sajarah punika saged dipunlestantunaken. Gubernur DKI Jakarta lumantar SK Gubernur No. cb.11/1/12/72 jo Monumenten Ordonantie Staatsblad No. 238 taun 1931, tanggal 10 Januari 1972, lajeng netepaken Gedhung Kramat 106 dados cagar budaya.